Notum sit omnibus tam presentibus quam futuris, quod Hugo de Berziaco hujusmodi placitum fecit et firmavit cum Seguino, domni ac venerabilis Hugonis, abbatis Cluniacensis camerario, pro anima patris sui Artaldi et matris suæ Hodiernæ, simulque pro beneficio quod ab ipso Seguino de rebus Sancti Petri percepit. Laudavit et bona voluntate concessit ipse Hugo de Berziaco sancto Petro et Cluniacensi monasterio, cui domnus Hugo abba preest, partem illam de decima ecclesiæ de Berziaco villa, quam Jocerannus et Girardus de Centarberch jure fedii ab illo tenebant, tali conditione, ut si vel ipse Seguinus, vel aliquis de monachis Cluniacensibus eandem decimam vel ex toto comparare vel in vuadium a Girardo et Joceranno valeret accipere, liberam haberet potestatem hoc faciendi, et neque ipse Hugo, neque aliquis de heredibus ejus, neque ulla intromissa persona calumpniam aliquam ex hoc auderet commovere, vel requirere, vel ullo modo contradicere. Hoc pactum firmavit Hugo de Berziaco in manu Seguini, monachi Cluniacensis, presente Stephano Joreth, decano Cluniacensi, et Bernardo, constabulario, Fulcherio quoque monacho, qui Berziacum tenebat. Teste Pontio de Soloniaco. Teste Hugone de Mediolano. Teste Willelmo de Scivignon. Actum Cluniaco, anno ab incarnatione Domini nostri Jesu Christi M. C. IIII, indictione XII, epacta XXII, regnante Philippo rege.